text: От печата: ТЕЛК, агресия срещу медик, грип
  Сряда, 23 Януари 2019 | 09:07:36 Сряда, 23 Януари 2019 | 09:07:36
  "Реформата в ТЕЛК да продължи и отново да се обсъди концепцията за оценка на работоспособността от комисия към Националния осигурителен институт. Това е готов да предложи социалният министър Бисер Петков", пише днес "24 часа".
  "Стоим зад концепцията, която бе предложена през 2017 г. Ако има съответна политическа и обществена подкрепа, този въпрос отново може да бъде сложен на масата", смята министърът", продължава изданието и припомня: "На 31 октомври социалното министерство внесе документа за реформа в парламента. Тя предвиждаше комисия за експертиза на работоспособността към НОИ да решава кой инвалид може да получава пенсия след решение от ТЕЛК.
  През Агенцията за социално подпомагане пък хората с увреждания трябваше да минат на социална оценка, за да се прецени какви социални помощи да получат. Решенията на комисиите към НОИ трябваше да важат до 5 г."
  Изданията се спират и на поредния случай на агресия срещу медик. "Ромка нападна и удари фелдшерка от Спешното отделение в Горна Оряховица. Поредното нагло нападение е извършено в понеделник през нощта, когато линейката с шофьора и фелдшерката Наталия Армянова била извикана на адрес по сигнал за бебе в тежко състояние. Когато пристигнал, медицинският екип установил, че петмесечното бебе е с висока температура и тъй като имало вроден сърдечен порок, се налагало да бъде веднага транспортирано в общинската болница. Там била нападната от майката на бебето", разказва "Монитор".
  "Влязох в манипулационната да взема урбазон и апарат за обдишване. Вратата обаче е автоматична и се заключи след мене. Като излязох навън, ме посрещна майката на пациента с крясъци и викове: "Защо ми удряш и хлопаш вратата под носа". След това без да очаквам, ме удари по лицето", разказва медицински фелдшер Наталия Армянова. Тя е категорична, че с нищо не е дала повод на жената да й посегне. От удара фелдшерката получила кръвонасядане и травма на лицето и вдигнала кръвно. След направения й преглед се установило, че има разбита горна устна, хематом на венеца и тежка психологическа травма. Колегите й повикали полиция, а пред униформените нападателката продължила да се държи нагло и агресивно", допълва изданието и уточнява: "След случката Армянова е подала молба за напускане и е излязла в отпуска. Извадила си е и медицинско и смята да съди нападателката".
  Грипната обстановка също е във фокуса на вниманието на пресата. "Най-малко пет са жертвите до момента на грипната вълна, която е обхванала половин България. Сред тях са 5-годишно дете от Благоевград, 42-годишен мъж от Пазарджик и трима души от Бургас. Под въпрос са няколко други смъртни случая в Поморие и Пловдив, при които се уточняват причините. Отделно от това четирима пациенти са на командно дишане в пазарджишката болница, а друг - 27-годишен мъж, пак там, е бил върнат към живота с много усилия от страна на медиците. В двете детски отделения на областната болница, които са с капацитет от 65 легла, са настанени над 100 деца", пише "Труд".
  "5-годишното дете от Благоевград е било прието в тежко състояние в неделя в детско отделение на местната болница, след което е прехвърлено в отделението по реанимация. Въпреки усилията на лекарите то е починало. Момченцето е било лекувано, включително и с антибиотици, но вирусната инфекция се е развила много бързо и е нанесла тежки увреждания върху белия дроб. Извършена е аутопсия, която установила, че причината за смъртта на детето е сериозен възпалителен процес, предизвикан от грип, довел до усложнения", продължава публикацията.
  И още: "Жертвата от Пазарджик е мъж, приет в болницата с дихателна недостатъчност. Той е имал белодробни усложнения и развитата впоследствие полиорганна недостатъчност, несъвместима с живота.
  Трима бургазлии, които също починаха от усложнения от грип, са били със сърдечни заболявания и са развили бронхопневмонии, съобщи д-р Георги Паздеров, директор на РЗИ в града."